45. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 356 της 24 Μαΐου/10 Ιουν. 1969 (ΦΕΚ Α΄  106) Περί καθιερώσεως δυνατότητος δοκιμαστικού ελέγχου επί τελωνισμού ομοειδών εμπορευμάτων. Έχοντες υπ’ όψιν: 1)Τας διατάξεις του εδαφ. β΄ του άρθρ. 24 του Α.Ν. 791/48 «περί τροποποιήσεως του Νόμ. 1165/1918 περί Τελωνειακού Κώδικος και άλλων τινών διατάξεων». 2)Την ανάγκην απλοποιήσεως της επαληθεύσεως των τελωνιζομένων εμπορευμάτων προς τον σκοπόν της ταχυτέρας διεκπεραιώσεως των απαιτουμένων διατυπώσεων δια την εισαγωγήν, διαμετακόμισιν ή εξαγωγήν τούτων και διευκόλυνσιν του εισαγωγικού και εξαγωγικού εμπορίου της Χώρας. 3)Την υπ’ αριθ. 308/24.4.1969 γνώμην του Συμβουλίου της Επικρατείας, προτάσει του Ημετέρου επί των Οικονομικών Υπουργού, απεφασίσαμεν και διατάσσομεν: Άρθρον μόνον.-Επιτρέπεται όπως διενεργήται δοκιμαστικός έλεγχος κατά τον τελωνισμόν των εμπορευμάτων προς εισαγωγήν, αποταμίευσιν, διαμετακόμισιν ή εξαγωγήν, κατά την κρίσιν του Προϊσταμένου της αρμοδίας Τελωνειακής Αρχής, εφ’ όσον εκ των προσκομιζομένων δικαιολογητικών εγγράφων (φορτωτικών, συναλλαγματικών κλπ.) προκύπτει ότι ταύτα τυγχάνουσιν ομοειδή, εισαγόμενα ή εξαγόμενα εις μεγάλας μερίδας ομοειδούς και ομοιομόρφου συσκευασίας, του αυτού πάντοτε βάρους και αξίας. Επί του κατά τα ανωτέρω δοκιμαστικού ελέγχου, επιφυλάσσονται αι διατάξεις περί αποβάρου. Η ισχύς του παρόντος άρχεται μετά ένα μήνα από της δημοσιεύσεώς του δια της Εφημερίδος της Κυβερνήσεως. Εις τον Ημέτερον επί των Οικονομικών Υπουργόν, ανατίθεμεν την δημοσίευσιν και εκτέλεσιν του παρόντος Δ/τος. 